ET Euroopa Liidu Teataja C 52/19

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

(2016/C 52/14)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KOONDDOKUMENT

„ΓΛΥΚΟ ΤΡΙΑΝΤΑΦΥΛΛΟ ΑΓΡΟΥ” (GLYKO TRIANTAFYLLO AGROU)

ELi nr: CY-PGI-0005-01310 – 3.2.2015

KPN ( ) KGT ( X )

1. Nimetus(ed)

„Γλυκο Τριανταφυλλο Αγρου” (Glyko Triantafyllo Agrou)

2. Liikmesriik või kolmas riik

Küpros

3. Põllumajandustoote või toidu kirjeldus

3.1. Toote liik

Klass 2.3. Leib, valikpagaritooted, koogid, kondiitritooted, küpsised ja muud pagaritooted

3.2. Punktis 1 esitatud nimetusele vastava toote kirjeldus

Nimetusega „Glyko Triantafyllo Agrou” tähistatakse roosi kroonlehtedest, suhkrust ja veest valmistatud ühtlast paksu segu, mis pakseneb valmistamise käigus. Toodet serveeritakse lusikaga ja süüakse desserdina.

Keemilised omadused

Niiskusesisaldus: 20–24 %

Tuhk: 0,1–0,3 %

Sahhariidid: 70–85 %

Organoleptilised omadused

Värvus: purgis hoitava magustoidu iseloomulik värvus vaheldub sügavast punakaslillast kuni pruunini. Võidmisel on maius helepruuni/oranži värvusega, sellal kui üksikud kroonlehed on pruuni nüansiga läbikumava beeži värvusega.

Konsistents: paks segu, mis sisaldab suurt kogust rikkumatuid roosi kroonlehti, mistõttu on segu tihke konsistentsiga.

Aroom: tugev roosilõhn.

Maitse: magus, roosimaitseline.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Magustoidu valmistamiseks kasutatakse vahekorras 1:1:1 kuni 1:1½:1 järgmisi koostisaineid:

— sordi Rosa damascena (damaskuse roos) roosi kroonlehed (ilma varreta), mis on kasvatatud määratletud geograafilise piirkonna põllumajanduslikes majapidamistes,

— suhkur,

— vesi.

Lõppsegule lisatakse ka sidrunimahla (1 %).

3.4. Tootmise erietapid, mis peavad toimuma määratletud geograafilises piirkonnas

— Tooraine koristamine: roose korjatakse üksnes jahedatel hommikutundidel, eriti kella viie ja kaheksa vahel, kui õied ei ole veel täielikult avanenud ja kroonlehed on veel niisked. Tarnimine ja ladustamine: umbes kolme tunni jooksul pärast koristamist tarnitakse värskeid roose, millel on vars veel küljes. Järgnevalt a) algab magustoidu valmistamine koheselt või (erandkorras juhtudel, kui tarnitud rooside kogus on väga suur) b) ligikaudu 75 % suhtelise niiskusega roosid jahutatakse koheselt temperatuuril 0–6 °C; roose ei tohi ladustada kauem kui 24 tundi.

— Valmistamine: kõigepealt eemaldatakse roosiõitelt varred ja muud puitunud osad, nii et järele jäävad üksnes kroonlehed, mida sõelutakse õietolmu eemaldamiseks ning lõpuks pestakse külma kraaniveega.

— Esimene kuumutamine suures keedukatlas: roosi kroonlehti kuumutatakse vähese suhkruga vees. Algselt lisatud veekogus sõltub pärast pesemist allesjäänud kroonlehtede kogusest. Esimesel kuumutamisel kaetakse keedukatel korralikult sobituva kaanega, nii et kõik aroomid imenduksid segusse ja oleks tagatud magustoidu jaoks soovitud roosilõhn.

— Suures keedukatlas – teine kuumutamine: pärast ülejäänud suhkru, vee ja sidrunimahla lisamist jätkatakse segu kuumutamist avatud kaanega katlas.

— Jahutamine, villimine ja kuumutamine ahjus: magustoit jäetakse toatemperatuuril jahtuma ning villitakse seejärel steriliseeritud kaantega ja kõrget temperatuuri taluvatesse klaaspurkidesse. Purgid pannakse seejärel ahju ja kuumutatakse seni, kuni segu keskel on temperatuur 70–85 °C.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Toode „Glyko Triantafyllo Agrou” villitakse klaaspurkidesse (mis taluvad kõrgel temperatuuril kuumutamist), mille miinimum- või maksimumkaal ei ole kindlaks määratud.

Purgid pakitakse pappkastidesse ning ladustatakse toatemperatuuril (jahedas, kuivas kohas).

Säilivusaeg: kolm aastat alates pakendamise kuupäevast.

Ladustamistemperatuur: ümbritseva keskkonna temperatuur alla 25 °C.

Pakendamine on osa tootmisprotsessist ja peab toimuma määratletud geograafilises piirkonnas (vt punkt 3.6).

3.6. Sellise toote märgistamise erieeskirjad, millele registreeritud nimetus viitab

Parema jälgitavuse huvides peab märgistamine toimuma määratletud geograafilises piirkonnas. See on tingitud toote suurest saasteohust. Saastumist välditakse pakendamise ja seejärel märgistamisega, millega tagatakse, et tootmisprotsessi kõik etapid (sh lõppetapp) toimuvad määratletud geograafilises piirkonnas.

Tuleb järgida muudetud või asendatud õigusakte, milles käsitletakse toiduainete märgistamist, esitlemist ja reklaamimist. Lisaks sellele peab märgisel olema selgelt esitatud teave selle kohta, et toode on tehtud Agrose omavalitsusüksuses kasvatatud sordi Rosa damascena roosidest.

4. Geograafilise piirkonna täpne määratlus

Toodet „Glyko Triantafyllo Agrou” toodetakse Agrose omavalitsusüksuse halduspiires.

5. Seos geograafilise piirkonnaga

Kuigi selle lusikaga söödava roosimaiuse väikseid koguseid valmistavad ka teised tootjad Küprosel ja välismaal, on toode „Glyko Triantafyllo Agrou” ainulaadne tänu järgmistele omadustele:

a) tooraine, st Agrose piirkonnas kasvatatud damaskuse roosi kroonlehed;

b) damaskuse roosist valmistatud toodete ja Agrose omavalitsusüksuse vaheline seos, mis on kujunenud rohkem kui saja aasta jooksul ning tänu millele on tooted saavutanud oma maine;

c) oskusteave, mida on järk-järgult kogunud kogukond, aga eelkõige ka toote „Glyko Triantafyllo Agrou” ainuke kaubanduslik tootja, kes on oma tootmisprotsessis ühendanud meetodid ja kogemused, mis on saadud kohalikelt naistelt, kes vanasti valmistasid seda maiust kodus ravimina.

a)

Tooraine ja kohaliku damaskuse roosi kasvatamine.

Erilise mikrokliimaga geograafiline piirkond sobib hästi damaskuse roosi kasvatamiseks.

Damaskuse roosi ja Agrose piirkonna keskkonnaomaduste vaheline seos on tingitud ilmastiku- (jahe, kuiv mäestikukliima) ja mullatingimustest. Ligikaudu 1 000 m kõrgusel merepinnast asuv Agrose piirkond on ideaalne roosikasvatuseks – sellest annab tunnistust ka kõnealuses omavalitsusüksuses roosikasvatusega tegelevate põllumajanduslike majapidamiste suur arv (ligikaudu 70 %). Lisaks sellele asub piirkond looduslikus häilus ning seega on roosid kaitstud põhjatuulte eest.

Temperatuur on vahemikus –5 °C kuni 35 °C. Oluline on fakt, et kasvuperioodi alguses on temperatuur stabiilne. Temperatuuri suuremad kõikumised (märtsist juunini) võivad roosisaaki ohustada. Vihmasadu on ka stabiilne; ka sademete puhul võib iga erinevus samuti kahjustada õitsemist ja seega avaldada negatiivset mõju saagikusele. Rooside õitsemise ja saagikoristuse ajal maikuus on vähe sademeid – seega seenhaiguste tekkimise oht väike ja koristamiseks tingimused suurepärased. Süvakivim gabro ja tardkivim diabaas koos konkreetset tüüpi mullaga (keskmise tekstuuri ja rohke orgaanilise ainega) moodustavad selle roosisordi kasvatamiseks sobivad tingimused.

Tänu erilistele ilmastiku- ja mullatingimustele tuntakse Agrose omavalitsusüksust damaskuse roosi kasvatamise ja töötlemise piirkonnana, kus seoses selle taimekultuuriga on aastate jooksul välja kujunenud mitmeid kultuuritraditsioone. Esimesed viited Küprosel damaskuse roosi kasvatamisele on pärit 19. sajandi lõpust. Milikouri ja Agrose omavalitsusüksused on ainukesed selle lille suuremahulise kasvatamisese piirkonnad, millega leiab veelkord kinnitust asjaolu, et nende alade omadused on muude paikade omadest eristatavad. Roosikasvatusega tegelemine hoogustus mõlemas piirkonnas pärast 1940. aastat, kuid Agrose piirkonnas toodeti roose rohkem ja nii on see jäänud tänapäevani, mis annab kindla aluse väita, et roosid kasvavad seal hästi tänu erilistele ilmastikutingimustele ja inimfaktorile. Samuti puuduvad kirjalikud viited selle kohta, et Milikouris oleks tehtud damaskuse roosist magustoitu; roosidest näib selles piirkonnas olevat toodetud üksnes roosivett.

Lisaks asjaolule, et Agrose piirkonna tingimused sobivad hästi damaskuse roosi kasvatamiseks, tuleks veel märkida, et teaduslike uurimuste põhjal on kõigist roosisortidest ainult 20 % lõhnavad sordid, 50 % vähelõhnavad ning kõik ülejäänud ei lõhna üldse. Damaskuse roos kuulub 20 % lõhnavate rooside hulka. Uurimustöödest nähtub ka, et selle sordi lõhn erineb muude hübriidide lõhnast. Seepärast saab järeldada, et damaskuse roosi kroonlehtedest valmistatud toote „Glyko Triantafyllo Agrou” eriline lõhn on tingitud selle roosisordi eripärastest aromaatsetest omadustest.

b)

Toote maine ja seos Agrose omavalitsusüksusega.

Lisaks ajaloolisele seosele Agrose piirkonna ja lusikaga söödava maiuse vahel kajastub selle omavalitsusüksuse ja damaskuse roosist valmistatud toodete vaheline seos ka nimetatud paiga kultuurielus. Iga aasta maikuu keskpaigas (olenevalt ilmast) ehk koristusperioodil korraldab kogukond iga-aastase roosifestivali, kus on esindatud ka damaskuse roosist tooted, sh kohalikud maiustused. Roosist on saanud omavalitsusüksuse n-ö embleem; nii värskemad kui ka vanemad trükised annavad sellest külast tunnistust kui damaskuse roosist toodete valmistamise paigast.

c)

Kogemused.

i) on lõpptootes roosi kroonlehed endiselt rikkumata ning tihke konsistentsiga;

ii) on lõppsegu tihke konsistentsiga;

iii) on lõppsegus suur osa roosi kroonlehti.

Inimtegureid, tänu millele on toode „Glyko Triantafyllo Agrou” eripäraste omadustega (eelkõige meeldiv lõhn, värvus, roosi rikkumata kroonlehed ja kroonlehtede suur osa lõppsegus), on täpsemalt kirjeldatud alljärgnevalt.

1. Roose korjatakse üksnes jahedatel hommikutundidel kella viie ja kaheksa vahel, kui õied ei ole veel täielikult avanenud ja kroonlehed on alles niisked. Palavaga korjatud õites väheneb roosiõite õlisisaldus, sest eeterlik õli aurustub kroonlehtede tillukeste karvakeste kaudu. Roosiõied veetakse siis viivitamata töötlemisrajatisse, nii et maiuse valmistamisega saab alustada siis, kui kroonlehed on veel niisked ja aromaatsed. Olulise tähtsusega on ka roose kasvatavate põllumajanduslike majapidamiste lähedus töötlemisrajatisele, sest roosi kroonlehtede veoks vajalikku aega saab lühendada miinimumini, nii et nende kvaliteet ja aromaatsed omadused säilivad töötlemise käigus.

2. Rooside esimesel kuumutamisel vee ja suhkruga kaetakse suur katel kaanega, et vähendada eeterlike õlide aurustumist ja tagada, et maiusesse imenduks võimalikult palju meeldivat aroomi. Kuumutamise algul tekkivates aurudes on rohkem eeterlikke õlisid (meeldivat aroomi), mille keemispunkt on madalam kui vee oma ning mistõttu need aurustuvad esimesena. Seepärast on oluline, et aurustuvad eeterlikud õlid puutuksid kokku jaheda pinnaga, et õlid tiheneksid ja uuesti segusse imenduksid.

3. Tänu hoolikale käsitsi korjamisele ja asjaolule, et töötlemisrajatiseni on lühike maa, saab tagada roosi rikkumata kroonlehed, mis on olulise tähtsusega lõpptoote tihke konsistentsi moodustumisel.

4. Roosi kroonlehtede osa segus on ka ülioluline tegur, millega tagatakse segu tihkem konsistents ja tugevamad aromaatsed omadused.

5. Tänu valmistamise (kuumutamise) käigus järk-järgulisele suhkru lisamisele (kahes etapis) kuumenevad roosi kroonlehed ka järk-järgult ja ühtlaselt; see on otsustava tähtsusega lõpptoote värvuse ja tihke konsistentsi kujunemisel.

Viide spetsifikaadi avaldamisele

(Viitemääruse artikli 6 lõike 1 teine lõik)

http://www.moa.gov.cy/moa/da/da.nsf/All/F3FF567F4E8FF1C5C2257B970039D8EF/$file/Προδιαγραφες%20Γλυκο%20Τριανταφυλλο%20Αγρου%20final.pdf

(1) ELT L 343, 14.12.2012, lk 1.